钦定古今图书集成/方舆汇编/职方典/第1108卷 > 《欧阳公河记》明·林瀚
## 钦定古今图书集成/方舆汇编/职方典/第1108卷 > 《欧阳公河记》明·林瀚

正德丙子，福宁州庠士孙贤、黄子厚奉其师林州博
汝松《书》谒予曰：“州治环城有河，东接赤岸海潮，西引
玉岩溪涧，附郭腴田资灌溉者，无虑数百十顷，而帆
樯之往来通焉。州自为县时，旧制如此。近数十年，堤
岸决于洪水，河流塞于沙石，而滨河愚民争为桑麻之计，以致海潮壅而不通，田病于旱，舟病于涸久矣。”
有司虽常疏浚，率因循简略，非经久远图也。岁乙亥，
欧阳侯嵩膺简命来守是州，力任其事，爰咨爰询，载
筹载度，上策于按闽侍御胡公文靖。遂自金台抵南
门界地，分工开浚。缺者补之，壅者通之，狭者广之；障
以木柱，织以箯竹，植以榆柳。长计一千七百馀丈，阔
二丈五尺有奇，深一丈五尺。通行有“四桥，启闭有三
闸，防守有常役。而城南复开月河，以停舟楫。经始于
是岁冬十有一月，明年春二月，功成，民不告劳，财不
妄费，而商旅通焉，农夫乐焉。一州无穷之利泽，在此
一举。敢请记于石。”予闻而叹曰：“侯之为政，其知所先
务哉？《周官》掌故之职，专于修城郭、沟池、树渠之固，以
利国也。盖水利治而”后田野辟，而后仓廪充，而后讼
狱可简，盗贼可息，教化可兴，礼乐可作。不然，则禹之
政亦神矣，何孔子称之曰：“独卑宫室而尽力于沟洫
乎哉？”昔文正范公兴太湖之水利，而庙食于东吴，文
忠苏公开西湖之水利，流泽至今，民以苏公堤称之。
孰谓后之视今，不犹今之视昔也耶？侯字汝中，江右
泰和世族，以辛未进士出宰莆田。茂以廉能擢今官。
明敏刚毅，为政持大体，即是举可以占其馀矣。